## Odluka Ustavnog suda Republike Hrvatske broj U-IIIA-2956/2002 od 21. lipnja 2005.

### NN 82/2005 (6.7.2005.), Odluka Ustavnog suda Republike Hrvatske broj U-IIIA-2956/2002 od 21. lipnja 2005.

# ustavni sud republike hrvatske

**1591**

Ustavni sud Republike Hrvatske, u Drugom vijeću
za odlučivanje o ustavnim tužbama u sastavu sudac Jasna Omejec,
predsjednik Vijeća, te suci Marijan Hranjski, Mario
Kos, Ivan Matija, Ivan Mrkonjić i Vice
Vukojević, članovi Vijeća, odlučujući o ustavnoj tužbi
P. U. iz R., koju zastupa N. V., odvjetnik iz R., na sjednici održanoj 21.
lipnja 2005. godine, jednoglasno je donio

## ODLUKU

I. Ustavna tužba se usvaja.

II. Općinski sud u Krku dužan je donijeti odluku
u predmetu koji se vodi pred tim sudom pod brojem: P-721/03 (raniji broj:
P-132/00) u najkraćemu mogućem roku, ali ne duljem od šest (6) mjeseci,
računajući od prvoga idućeg dana nakon dana objave ove odluke u »Narodnim
novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine«, broj 99/99., 29/02., 49/02. – pročišćeni tekst), određuje se
primjerena naknada podnositeljici ustavne tužbe P. U. iz R., zbog povrede
ustavnog prava iz članka 29. stavka 1. Ustava Republike Hrvatske (»Narodne
novine«, broj 41/01. – pročišćeni tekst), u iznosu od 3.900,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca, od dana podnošenja
zahtjeva podnositeljice Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Ustavna tužba podnijeta je 4. prosinca 2002.
godine, temeljem članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon) zbog nedonošenja odluke suda u
razumnom roku u predmetu koji se vodi pred Županijskim sudom u Rijeci, pod
brojem: Gž-1070/01.

ČINJENICE VAŽNE ZA
USTAVNOSUDSKI POSTUPAK

2. Ustavni sud je u ustavnosudskom postupku,
pokrenutom temeljem članka 63. Ustavnog zakona, na temelju navoda i privitaka
ustavne tužbe i očitovanja Općinskog suda u Krku od 14. travnja 2005. godine,
utvrdio činjenice koje su pravno relevantne za odlučivanje o povredi ustavnog
prava podnositeljice, zajamčenog člankom 29. stavkom 1. Ustava Republike
Hrvatske:

– podnositeljica je podnijela dana 9. ožujka
2000. godine tužbu Općinskom sudu u Krku protiv tuženih L. P. i dr. radi utvrđenja prava vlasništva i razvrgnuća
suvlasničke zajednice nekretnina;

– dana 12. rujna 2000. održano je pripremno
ročište, na kojem je zaprimljen odgovor na tužbu;

– dana 11. listopada 2000. proveden je očevid na
licu mjesta uz sudjelovanje građevinskog vještaka. Vještak je dostavio sudu
nalaz 23. listopada 2000., a vještak mjernik 11. prosinca 2000.;

– na ročištu održanom 19. ožujka 2001. donijeta
je djelomična presuda protiv koje su stranke izjavile žalbe;

– spis je povodom žalbi dostavljen Županijskom
sudu u Rijeci 11. svibnja 2001., a drugostupanjski sud, rješenjem broj: Gž-1070/01 od 15. siječnja 2003., ukinuo je djelomičnu
presudu prvostupanjskog suda i predmet vratio na ponovno suđenje;

– u ponovnom postupku provedena su ročišta 19.
studenoga 2003. i 6. srpnja 2004. U međuvremenu sud je obaviješten da postoji
mogućnost zaključenja nagodbe i da se ponovno provede očevid na licu mjesta uz
sudjelovanje građevinskog vještaka i vještaka mjernika;

– dana 21. ožujka 2005. proveden je očevid na
licu mjesta, a vještaci su dobili rok da svoje nalaze dostave sudu do 23.
svibnja 2005. godine;

– provjerom u kancelu
Općinskog suda u Krku utvrđeno je da u predmetu nije zakazano novo ročište.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

Ustavna tužba je osnovana.

4. Povredu ustavnog prava na donošenje sudske
odluke u razumnom roku Ustavni sud razmatra u svjetlu osobitih okolnosti
svakoga pojedinog slučaja.

Razmatrajući navode ustavne tužbe i očitovanje
Općinskog suda u Krku, Ustavni sud je utvrdio da su u konkretnom slučaju
ispunjene pretpostavke za postupanje u smislu odredaba članka 63. Ustavnog
zakona.

4.1. DULJINA SUDSKOG
POSTUPKA

Parnični postupak pred Općinskim sudom u Krku
pokrenut je 9. ožujka 2000. godine, tužbom podnositeljice radi utvrđenja prava
vlasništva i razvrgnuća suvlasničke zajednice nekretnina. Ustavna tužba
podnesena je dana 4. prosinca 2002. godine, a do tog dana sudski postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak u ovom predmetu trajao ukupno dvije (2) godine, osam (8) mjeseci
i dvadeset pet (25) dana.

4.2. POSTUPANJE
NADLEŽNOG SUDA

Ustavni sud je utvrdio da je Općinski sud u
Krku, od radnji koje su relevantne za meritorno odlučivanje o pravima i
obvezama stranaka u tom sudskom postupku, zakazao veći broj ročišta, proveo dva
očevida na licu mjesta, izvršio uvid u priloženu dokumentaciju i donio
djelomičnu presudu 19. ožujka 2001. godine. Nakon toga postupak se vodio pred
Županijskim sudom u Rijeci u trajanju od dvije godine i četiri mjeseca. Od 15.
rujna 2003. godine, postupak se ponovo vodi pred Općinskim sudom u Krku.

4.3. PONAŠANJE
PODNOSITELJICE USTAVNE TUŽBE(TUŽITELJICE U SUDSKOM POSTUPKU)

Podnositeljica ustavne tužbe, kao tužiteljica u
parničnom postupku, prema utvrđenju Ustavnog suda, nije pridonijela duljini
sudskog postupka.

4.4. SLOŽENOST SUDSKOG
POSTUPKA

Imajući u vidu vrstu spora (utvrđenja prava
vlasništva i razvrgnuća suvlasničke zajednice nekretnina) i tijek sudskog
postupka, Ustavni sud utvrđuje da se u konkretnom predmetu radi o relativno
složenoj sudskoj stvari.

OCJENA USTAVNOG SUDA

5. Ustavni sud utvrđuje da se predmet vodi u
trajanju duljem od pet godina, te da je u ponovnom postupku, nakon ročišta
održanog 19. studenoga 2003. godine bilo dva dulja razdoblja neaktivnosti
prvostupanjskog suda. Imajući u vidu ukupnu duljinu trajanja postupka,
neučinkovito postupanje suda te okolnost da se postupak još uvijek vodi pred
sudom prvog stupnja, Ustavni sud nalazi da je povrijeđeno pravo podnositeljice
na suđenje u razumnom roku, zajamčeno člankom 29. stavkom 1. Ustava Republike
Hrvatske.

Stoga je, u smislu odredbe članka 63. stavaka 1.
i 2. Ustavnog zakona, donesena odluka kao pod točkama I. i II. izreke ove
odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje sudske odluke u razumnom roku Ustavni sud, u pravilu, određuje za razmatrano,
pravno relevantno razdoblje, uz iznimnu mogućnost uvažavanja nerazumno dugog
razdoblja potpune neaktivnosti suda i prije 5. studenoga 1997. godine, što
ovisi o osobitim okolnostima svakoga pojedinog slučaja.

Pri utvrđivanju visine naknade, temeljem članka
63. stavka 2. Ustavnog zakona, Ustavni sud uzima u obzir sve okolnosti slučaja,
uz istodobno uvažavanje ukupnih gospodarskih i socijalnih prilika u Republici
Hrvatskoj.

7. Predsjednik Općinskog suda u Krku dužan je
dostaviti Ustav­nom sudu pisanu obavijest o datumima
donošenja i otpreme odluke u roku od osam (8) dana od dana njene otpreme, a
najkasnije osam (8) dana od isteka roka određenog u točki II. izreke ove
odluke.

Ovaj nalog temelji se na članku 31. stavcima 4.
i 5. Ustavnog zakona.

8. Odluka o objavi odluke (točka V. izreke)
temelji se na odredbi članka 29. stavka 1. Ustavnog zakona.

Broj: U-IIIA-2956/2002

Zagreb, 21. lipnja 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Jasna Omejec**, v. r.

Odluka, NN 82/2005-1591